Luni, 27 mai, Radu Mazăre a fost eliberat din închisoare, iar în fața Penitenciarului Jilava era așteptat de soția sa, Roxana Mihalache, care este însărcinată și-l va face pe fostul edil tată pentru a doua oară.
Fostul model purta o rochie albă puțin largă și radia de fericire în timp ce își aștepta soțul să fie eliberat din închisoare. Roxana Mihalache le-a dezvăluit jurnaliștilor prezenți că este însărcinată, astfel că emoțiile au fost mult mai intense pentru ea.
„Știți cum e, cine are copii sau a fost însărcinată, emoțiile sunt mult mai puternice în momentul în care ești însărcinată, decât atunci când nu ești. Asta pot să spun acum. Primind această veste, evident că oricine și orice femeie își dorește să-și crească copilul lângă tată și să fie într-o familie fericită și într-un cămin fericit, complet, mamă și tată”, a mărturisit soția lui Radu Mazăre, în fața Penitenciarului Jilava, potrivit cancan.ro.
Fostul edil a ieșit pe poarta penitenciarului cu zâmbetul pe buze și a anunțat că va deveni tată pentru a doua oară. Roxana Mihalache este însărcinată în luna a patra și va avea un băiețel. Radu Mazăre a dezvăluit și cum îl va chema pe cel de-al doilea copil al său.
„Asta da, (despre faptul că va deveni tată) mă bucur în primul rând pentru soția mea, care a fost lângă mine… Pe băiatul meu o să-l cheme Aris”, a dezvăluit Radu Mazăre după ce a ieșit din închisoare.
VEZI GALERIA FOTOPOZA 1 / 14Din căsnicia cu creatoarea de modă Ianina Petcu, fostul primar mai are un băiat, pe Răducu Mazăre, care îi seamănă leit.
Radu Mazăre s-a căsătorit cu Roxana Mihalache în spatele gratiilor
Pe 10 iulie 2019, Radu Mazăre și Roxana Mihalache s-au căsătorit la Penitenciarul Rahova. Evenimentul a avut loc în „Sectorul vizite” al închisorii, sau la „vorbitor”, așa cum este supranumit. Cununia a avut loc la 12 zile după înregistrarea cererii la Starea Civilă, iar la ceremonie au participat doar câteva persoane. Printre cei care au fost prezenți în ziua în care fericitul cuplu și-a unit destinele au fost mama lui Radu Mazăre, fiul acestuia, Răducu, și cei doi frați mai mici ai fostului primar al Constanței, Alexandru și Mihai.
Între Radu Mazăre și fostul fotomodel este o diferență de vârstă de 20 de ani. După ce a avut loc căsătoria, Roxana declara că își dorește să devină mamă, însă nu știa dacă și soțul ei are aceeași dorință.
„Dacă Dumnezeu vrea să vină şi un copil, va veni. Nu ştiu dacă Radu îşi doreşte. Înţeleg foarte bine, nu am avut niciodată niciun conflict, nimic. Întotdeauna am fost sigură că vreau să rămân alături de el. Îl cunosc foarte bine şi asta a fost dorinţa mea”, a declarat Roxana Mihalache în ziua în care s-a cununat civil cu Radu Mazăre.
Radu Mazăre, liberat condiționat după 5 ani
Fostul primar din Constanța, Radu Mazăre, care executa o pedeapsă cu închisoarea de 9 ani, în dosarul retrocedărilor ilegale de terenuri și dosarul Polaris, a fost liberat condiționat după 5 ani, prin decizia de luni, 27 mai, a Tribunalului Ilfov.
Instanța i-a admis contestația la decizia Judecătoriei Sectorului 4, prin care îi fusese respinsă cererea de eliberare condiţionată. „Dispune liberarea condiţionată a contestatorului condamnat MAZĂRE RADU ȘTEFAN, de sub puterea mandatului de executare a pedepsei închisorii nr. 101/29.06.2023, emis de Tribunalul Ilfov, Secţia Penală”, se arată pe portalul instanțelor. Decizia magistraților este definitivă.
Judecătoria Sector 4 a decis pe 17 aprilie să respingă cererea lui Radu Mazăre. „Respinge cererea de liberare condiţionată formulată de petentul-condamnat MAZĂRE RADU ȘTEFAN, în prezent deţinut în Penitenciarul București-Jilava, ca neîntemeiată”, a scris în minuta instanței. De asemenea, Radu Mazăre a fost obligat să plătească 300 de lei cu titlu de cheltuieli judiciare. Decizia Judecătoriei Sector 4 nu a fost însă definitivă.
Radu Mazăre a fost condamnat în februarie 2019 la 9 ani de închisoare cu executare în dosarul retrocedării unor terenuri în Constanţa şi Mamaia. El a fost acuzat de abuz în serviciu în formă continuată şi de constituire a unui grup infracţional organizat. Fostul primar al Constanței a fost arestat în Madagascar pe 8 mai 2019, acolo unde fugise pe 30 decembrie 2017, și pe 20 mai 2019 a fost adus în România și încarcerat.
El a mai fost condamnat definitiv la 5 ani de închisoare, în februarie 2022, în dosarul Polaris, pentru luare de mită şi conflict de interese.
Radu Mazăre executa o pedeapsă de 9 ani de închisoare, în urma contopirii a două pedepse definitive, cea de nouă ani în dosarul retrocedărilor ilegale de terenuri şi cea din dosarul Polaris.
FOTO: Dumitru Angelescu